15. rujna u Domovinskom ratu

**Domovinski rat po nadnevcima**: 15. rujna u Domovinskom ratu.

- Sve više JNA kasarni dolazi pod hrvatsku kontrolu.

- Začule se prve sirene za zračnu uzbunu u Zagrebu.

- Srpski teroristi napali osječku bolnicu, te pri tom ubili 4 civila.

**- JNA napala Ploče s kopna i mora.**

- Vijeće sigurnosti UN prihvatilo rezoluciju kojom odobrava upućivanje novih 6.000 pripadnika Mirovnih snaga u BiH sa zadaćom zaštite humanitarnih konvoja.

- Veleposlanik Republike Hrvatske u Ujedinjenih narodima dr. Mario Nobilo predao vjerodajnice glavnom tajniku UN Boutros Ghaliju.

- Ustavni sud BiH donio odluku o "neustavnosti Hrvatske zajednice Herceg-Bosne".

- "Srbi prave budalama vas i nas", odgovor je predsjednika Predsjedništva BiH Alije Izetbegovića supredsjedateljima Mirovne konferencije Vanceu i Owenu.

**- Embargo na uvoz oružja pogodio je sve republike osim Srbije. Ta činjenica, uz jamstva da neće biti vojne intervencije protiv agresora, dala je Srbiji zeleno svjetlo za početak napada - rekao za "Večernji list" u Washingtonu bivši načelnik "yugo-deska" u State Departmentu George Kenney.**

- Britanska vlada zatražila od Odbora UN za sankcije istragu o srpskim trgovačkim aktivnostima na Cipru.

- Vance i Owen "osudili", u kontaktu s Radovanom Karadžićem, bombardiranje četiriju gradova u BiH.

- U Ženevi jučer predsjednici dr. Tuđman i Izetbegović potpisali *zajedničku deklaraciju o prekidu neprijateljstava u BiH između Muslimana i Hrvata.*

**- Vijeće sigurnosti UN sinoć pozvalo Hrvatsku da povuče svoje oružane snage na položaje prije 9. rujna 1993. U predsjedničkoj izjavi Vijeće sigurnosti pozvalo bosanske Hrvate da omoguće pristup Međunarodnom odboru Crvenog križa u zatočeničke logore.**

- Predsjednik Tuđman i ministar Granić u razgovoru s ruskim ministrom vanjskih poslova u Zagrebu zatražili da UNPROFOR stane na granice Republike Hrvatske prema Srbiji, Crnoj Gori i BiH.

- Republičke granice bivše Jugoslavije, tako i vanjske granice bivše države ne smiju se mijenjati - rekao u Zagrebu na konferenciji za novinare ministar vanjskih poslova Kine Qian Qichen.

- Hrvatska vojska proteklih dana ovladala dvjema strateški izuzetno značajnim kotama zapadno od Petrinje, pod stalnom vatrenom kontrolom cesta za Petrinju a zloglasna četnička vojarna "Vasilj Gaćeša" doslovce uništena.

- Sporazum o prekidu vatre što su ga u Ženevi potpisali predsjednici Tuđman i Izetbegović na bojištima u HR Herceg-Bosni muslimanska vojska još uvijek ne poštuje.

- U selu Uzdol kod Prozora muslimanska vojska mučki ubila 30 civila i 12 pripadnika HVO-a, priopćio Glavni stožer HVO-a u Mostaru.

**- Muslimanska vojska ne dopušta nastavak evakuacije ranjenih Hrvata iz bolnice u Novoj Biloj, a prekinut je i dotok vode i struje Novoj Biloj, priopćio HVO Kiseljaka.**

- U sjedištu UN smatra se da se napredovalo u pripremi nacrta dviju rezolucija Vijeća sigurnosti UN-a o sankcijama protiv tzv. SRJ - jednom se predviđa ukidanja nekih sankcija protiv Beograda, a u prijedlogu druge određuju se pojačane sankcije bosanskim Srbima.

**- Helen Delich Bently izgubila izbornu bitku za guvernera u državi Maryland, a Steve Rukavina, voditelj skupine građana "Marylanders for Ethics in Government" (stanovnici Marylanda za etičnost u državnoj upravi), kojoj je bio cilj zaustaviti njezinu kandidaturu je izjavio: "Pala je glava najvećeg pobornika Slobodana Miloševića u SAD".**

- Armija BiH priopćila da je u središnjoj Bosni postigla značajne vojne uspjehe i natjerala na povlačenje srpsku vojsku.

- U južnom sektoru još se nije provela ni prva točka zagrebačkog sporazuma. UNPROFOR prvi put javno priznao precizne podatke o nazočnosti srpske vojske na više mjesta unutar crte razdvajanja, koju bi, po zagrebačkom sporazumu, trebao sam nadzirati, a takvih mjesta ima više od 20.

- Nakon Holbrookeovih razgovora u Beogradu, Zagrebu i Mostaru, postignut sporazum o deblokadi Sarajeva. Srbi moraju iz zone isključenja 20 km od Sarajeva povući svoje teško oružje u roku 144 sata, a bosanska vlada obvezala se da će se suzdržati od svakog napada i prihvatila da UNPROFOR nadzire njezino teško oružje.

- Prekid zračnih napada na položaje bosanskih Srba traje već 72 sata, potvrdilo zapovjedništvo Južnih savezničkih snaga NATO (Afsouth) u Bangolima. Ako povlačenja srpskog naoružanja oko Sarajeva ne bude, napadi će se nastaviti.

- Nakon petomjesečne blokade, koju su nametnuli bosanski Srbi, ponovno otvorena sarajevska zrakoplovna luka za zrakoplove s oznakama UN-a, kako je dogovoreno na beogradskom sastanku Holbrookea i Miloševića.

- Prema prvim neslužbenim podacima, na prve poslijeratne izbore u BiH izišlo približno 70 posto birača.

## Izvori

* Hrvatski informativni centar *Hrvatski spomenar: 11. rujna - 20. rujna*

 **Napomena:** Ovaj tekst ili jedan njegov dio preuzet je s internetskih stranica Hrvatskog informativnog centra. Vidi Dopusnicu Hrvatskog informativnog centra za Wikipediju na hrvatskome jeziku.